
# Az Európai Parlament és a Tanács 251/2014/EU rendelete az ízesített borászati termékekről

* 1. **Bevezetés**

A 251/2014/EU európai parlamenti és tanácsi rendelet[[1]](#footnote-1) az ízesített borászati termékek meghatározására, megnevezésére, kiszerelésére és jelölésére, valamint az ízesített borászati termékek földrajzi árujelzőinek oltalmára vonatkozó szabályokat határozza meg.

A 4. cikk (2) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el az ízesített borászati termékek előállítására engedélyezett eljárások megállapítására, figyelembe véve a fogyasztók igényeit és a Nemzetközi Szőlészeti és Borászati Szervezet (OIV) által ajánlott és közzétett előállítási eljárásokat.

A 28. cikk (1) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el a következőre vonatkozóan:

1. a földrajzi terület körülhatárolására vonatkozó kritériumok; valamint
2. a körülhatárolt földrajzi területen folyó termeléssel összefüggő szabályok, korlátozások és eltérések.

A 28. cikk (2) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el azon feltételek megállapítására vonatkozóan, amelyek mellett a termékleírásokban a 10. cikk (2) bekezdésének f) pontjában említetteken felül további követelmények is feltüntethetők a termékek minőségének és nyomon követhetőségének biztosítása érdekében.

A 28. cikk (3) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el a következőre vonatkozóan:

1. azon esetek meghatározása, amelyekben egy termelő egyénileg is kérelmezheti valamely földrajzi árujelző oltalmát;
2. azon korlátozások meghatározása, amelyek a földrajzi árujelző oltalmáért folyamodni jogosult kérelmezők körét szabályozzák;
3. a földrajzi árujelző oltalma iránti kérelemre, a Bizottság által végzett vizsgálatra, a kifogásolási eljárásra és a földrajzi árujelzők módosítására és törlésére vonatkozó eljárásokra vonatkozó követendő feltételek meghatározása;
4. a határokon átnyúló kérelmekre alkalmazandó feltételek meghatározása;
5. a kérelmek vagy az igénylések benyújtása időpontjának meghatározása;
6. azon időpont meghatározása, amelytől kezdve az oltalom érvényes;
7. azon feltételek meghatározása, amelyek mellett valamely módosítás a 24. cikk (2) bekezdése szerint nem jelentős módosításnak minősül;
8. azon időpont meghatározása, amikor egy adott módosítás hatályba lép;
9. az e rendelet szerint oltalom alatt álló földrajzi árujelző termékleírásának módosítására vonatkozó kérelemmel és annak jóváhagyásával kapcsolatos feltételek megállapítása abban az esetben, amikor azok nem vonnak magukkal változtatásokat a 10. cikk (1) bekezdésének d) pontjában említett egységes dokumentumban.

A 28. cikk (4) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el az oltalom alatt álló elnevezésre vonatkozó korlátozások tekintetében.

A 32. cikk (2) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el a következőre vonatkozóan:

1. azon információk jellege és típusa, amelyekről értesítést kell küldeni;
2. az értesítés módszerei;
3. a rendelkezésre bocsátott információkhoz vagy információs rendszerekhez való hozzáférés jogára vonatkozó szabályok;
4. az információk közzétételének feltételei és eszközei.

Az 1601/91/EGK rendeletben[[2]](#footnote-2) előírt szabályokról az 251/2014/EU rendeletben meghatározott szabályokra való áttérés megkönnyítése érdekében a 36. cikk (1) bekezdése felhatalmazza a Bizottságot adott esetben 2018. március 28-ig hatályban maradó felhatalmazáson alapuló jogi aktusok elfogadására a 251/2014/EU rendelet módosítására vagy az attól való eltérésre irányuló intézkedések elfogadása tekintetében.

* 1. **Jogalap**

E jelentés elkészítését a 33. cikk (2) bekezdése írja elő. E rendelkezés értelmében a Bizottságnak a 4. cikk (2) bekezdésében, 28. cikkében, a 32. cikk (2) bekezdésében és a 36. cikk (1) bekezdésében említett, felhatalmazáson alapuló jogi aktusok elfogadására vonatkozó felhatalmazása ötéves időtartamra szól 2014. március 27-től kezdődő hatállyal. A Bizottság legkésőbb kilenc hónappal az ötéves időtartam letelte előtt jelentést készít a felhatalmazásról. A felhatalmazás hallgatólagosan meghosszabbodik a korábbival megegyező időtartamra, amennyiben az Európai Parlament vagy a Tanács nem ellenzi a meghosszabbítást legkésőbb három hónappal minden egyes időtartam letelte előtt.

* 1. **A felhatalmazás gyakorlása**

A Bizottság egy felhatalmazáson alapuló jogi aktust fogadott el a 4. cikk (2) bekezdése alapján: **a Bizottság (EU) 2017/670 felhatalmazáson alapuló rendelete**[[3]](#footnote-3). E felhatalmazáson alapuló jogi aktus az ízesített borászati termékek előállítására engedélyezett eljárásokat állapít meg, figyelembe véve a fogyasztók igényeit és az OIV által ajánlott és közzétett előállítási eljárásokat.

A felhatalmazáson alapuló jogi aktusokról szóló egyetértési megállapodással összhangban a Bizottság a tagállamok szakértőivel konzultált a mezőgazdasági piacokkal foglalkozó szakértői csoport keretében. A Bizottság az (EU) 2017/670 felhatalmazáson alapuló rendeletet 2017. január 31-én elfogadta és a rendeletről értesítette az Európai Parlamentet és a Tanácsot. Sem az Európai Parlament, sem a Tanács nem emelt kifogást a felhatalmazáson alapuló rendelet ellen. Az (EU) 2017/670 felhatalmazáson alapuló bizottsági rendeletet a két hónapos határidő elteltével az Európai Unió Hivatalos Lapjának 2017. április 8-i L 97. számában közzétették, és az 2017. április 28-án hatályba lépett.

A 28. cikkben, a 32. cikk (2) bekezdésében, valamint a 36. cikk (1) bekezdésében szereplő felhatalmazásokat nem használták fel.

A Bizottság a 28. cikkben szereplő felhatalmazást azért nem használta fel, mert úgy vélte, hogy a meglévő földrajzi árujelzők érvényesítési eljárásainak befejezése elsőbbséget élvez. Ezt követően, tekintettel az ízesített borászati termékekhez kapcsolódóan a 251/2014/EU rendelet szerint bejegyzett földrajzi árujelzők korlátozott számára, a Bizottság javasolta[[4]](#footnote-4) az ízesített borászati termékek földrajzi árujelzőire az egyéb mezőgazdasági termékekkel és élelmiszerekkel azonos jogszabályi keretek alkalmazását.

A Bizottság a 32. cikk (2) bekezdésében és a 36. cikk (1) bekezdésében szereplő felhatalmazásokat nem használta fel, mivel ebben a tekintetben nem állapított meg igényt.

A Bizottság a felhatalmazásokat a közeljövőben nem szándékozik felhasználni, azonban nem zárható ki, hogy azok felhasználása szükségessé válhat.

* 1. **Következtetések**

A Bizottság pontosan gyakorolta a felhatalmazását. Nem zárható ki, hogy a felhatalmazások felhasználása a jövőben szükségessé válhat.

A Bizottság az Európai Parlament és a Tanács figyelmébe ajánlja ezt a jelentést.

1. Az Európai Parlament és a Tanács 251/2014/EU rendelete (2014. február 26.) az ízesített borászati termékek meghatározásáról, megnevezéséről, kiszereléséről, jelöléséről és földrajzi árujelzőinek oltalmáról és az 1601/91/EGK tanácsi rendelet hatályon kívül helyezéséről HL L 84., 2014.3.20., 14. o. [↑](#footnote-ref-1)
2. A Tanács 1601/91/EGK rendelete (1991. június 10.) az ízesített bor, ízesített boralapú italok és az ízesített boralapú koktélok meghatározására, megnevezésére és kiszerelésére vonatkozó általános szabályok meghatározásáról, HL L 149., 1991.6.14., 1. o. [↑](#footnote-ref-2)
3. A Bizottság (EU) 2017/670 felhatalmazáson alapuló rendelete (2017. január 31.) a 251/2014/EU európai parlamenti és tanácsi rendeletnek az ízesített borászati termékek előállítására engedélyezett eljárások tekintetében való kiegészítéséről, HL L 97., 2017.4.8., 5. o. [↑](#footnote-ref-3)
4. Javaslat: Az EURÓPAI PARLAMENT ÉS A TANÁCS RENDELETE a mezőgazdasági termékpiacok közös szervezésének létrehozásáról szóló 1308/2013/EU rendelet, a mezőgazdasági termékek és az élelmiszerek minőségrendszereiről szóló 1151/2012/EU rendelet, az ízesített borászati termékek meghatározásáról, megnevezéséről, kiszereléséről, jelöléséről és földrajzi árujelzőinek oltalmáról szóló 251/2014/EU rendelet, az Unió legkülső régiói részére egyedi mezőgazdasági intézkedések megállapításáról szóló 228/2013/EU rendelet és az egyedi mezőgazdasági intézkedéseknek a kisebb égei-tengeri szigetek javára történő megállapításáról szóló 229/2013/EU rendelet módosításáról – COM(2018) 394 final/2. [↑](#footnote-ref-4)